Anexa nr. 2 la HCL nr.\_\_\_\_\_\_\_\_ din \_\_\_.\_\_\_.2025

**TEMA** **CONCURSULUI** **DE IDEI ȘI CONCEPT**

**„STATUIE SÜTŐ ANDRÁS ”**

**DATE GENERALE**

**Denumirea lucrării:**  „STATUIE SÜTŐ ANDRÁS ”

**Faza supusă contractării:** concurs de idei și concept

**Amplasament propus:** municipiul Târgu Mureș, Piața Teatrului

**Beneficiar:** UAT Municipiul Târgu Mureș

Municipalitate dorește organizarea concursului de idei și concept, pentru a genera și selecta cele mai bune soluții pentru realizarea monumentului comemorativ, prin stimularea creativității și inovației, oferind totodată un cadru transparent și competitiv.

Asociația „Prietenii lui Sütő András” din Târgu Mureș militează pentru păstrarea memoriei sale și cultivarea valorilor pentru care a luptat și pentru realizarea unui monument public în cinstea sa în oraș, ca act de recunoaștere oficială.

Sütő András a trăit în perioada 1927 – 2006, fiind una dintre cele mai emblematice figuri ale literaturii și politicii maghiare din Transilvania care a avut o semnificație profundă pentru orașul Târgu Mureș, atât din punct de vedere cultural, cât și istoric și identitar, în special pentru comunitatea maghiară locală, dar și ca simbol al conviețuirii și tensiunilor interetnice care au marcat orașul.

Figură emblematică a vieții culturale din Târgu Mureș, a locuit și a activat în Târgu Mureș timp de decenii, fiind o voce centrală în presa maghiară locală: redactor-șef la revistele „Igaz Szó” și „Uj Élet”. Prin munca sa editorială, a transformat orașul într-un focar de creație literară maghiară în perioada comunistă. A fost un promotor constant al dreptului la identitate lingvistică și culturală, într-un context în care aceste drepturi erau adesea reprimate.

Figura lui Sütő András este astăzi comemorată în cadrul diverselor manifestații culturale (seri memoriale, concursuri literare, piese de teatru, festivaluri).

Sütő András a fost un model de intelectual angajat, care a combinat creația artistică cu lupta pentru drepturile civile, având un impact moral de durată asupra comunității din Târgu Mureș.

**În concluzie**, Sütő András a fost o personalitate complexă-jurnalist, scriitor, dramaturg, politician și activist cultural-a cărei carieră a fost influențată de curentele ideologice ale vremii, de represiuni și de conflictul identitar din Transilvania.

**AMPLASAMENT PROPUS:**

Piața Teatrului din Târgu Mureș.

Amplasamentul exact al statuii în cadrul Pieței Teatrului se va face de catre participanții la concurs, în funcție de conceptul artistic prezentat și se va motiva în documentația prezentată.

Piața se conturează ca un spațiu cu profundă semnificație simbolică și socială, fiind gazda unor evenimente culturale, întâlniri publice și fluxuri pietonale diverse.

Este un spațiu central cu profunde valențe culturale, istorice și urbane. Învecinată cu clădirea Teatrului Național, un reper arhitectural și simbol al vieții artistice locale, piața funcționează ca loc de întâlnire între comunitate, artă și spațiu public.

Piața este încadrată de str. P-ța Trandafirilor, Turnul Bisericii Franciscane, clădirea Muzeului Etnografic, clădirea Teatrului Național, clădirile Luxor, cu alei pietonale, oferind un spațiu ideal pentru plimbări relaxante sau întâlniri sociale. Atmosfera este animată, dar plăcută, reflectând spiritul viu al orașului.

În centrul pieței se regăsesc monumente simbolice, fântâna arteziană și grupurile statuare: seria de statui din bronz, reprezentând muzele, grupul statuar Geneza, aflat pe latura dreaptă și Tragedia și Comedia.

Piața Teatrului nu este doar un punct de atracție turistică, ci și un simbol al identității multiculturale a Târgu Mureșului, locul unde trecutul și prezentul se întâlnesc într-un mod spectaculos.

Piața are o suprafață de 11.100mp, identificată în CF nr. 145080, proprietatea Municipiului Târgu Mureș, domeniul public.

O analiză a zonei se găsește în PUG Municipiul Târgu Mureș, cu stabilirea zonelor protejate cu valoare deosebită culturală, istorică, arhitectural-urbanistică.

**DESCRIEREA LUCRARII**

Realizarea statuii lui SÜTŐ ANDRÁS va trebui să respecte următoarele elemente:

1. respectarea trăsăturilor figurii şi conformației corpului personajului real.

2. integrarea urbanistica în spaţiul urban al parcului (cu toate elementele derivate din analiza spaţial-volumetrică, a percepţiei vizuale şi a funcţionalităţilor conexe). În acest sens se vor propune şi soluţii volumetrice şi de execuţie a statuii (cu toate elementele de tip material, finisaj, dimensiuni, elemente inscripţionate).

3. să fie vizibilă şi reprezentativă inclusiv în perioada nocturnă (se solicită propuneri moderne de iluminat pentru punerea în valoare a acesteia) din direcţiile principale de percepţie.

4. din punct de vedere tehnic, propunerea de statuie va ţine cont de faptul că lucrarea câştigătoare va fi realizată în mărime naturală sau mai mare, fundamentată de concluziile unei analize spaţial volumetrice astfel încât să fie asigurată o percepţie vizuală corerspunzătoare personalităţii reprezentate şi va fi amplasată pe un soclu rezultat din analiza de integrare urbanistică, placat cu zidărie din blocuri de piatra;

5. se va ţine cont de raportul soluţie tehnică / deviz de execuţie. Acesta va reprezenta un argument important în agreerea modelului după care va fi realizată statuia.

**MODUL DE PREZENTARE A SOLUȚIEI PROPUSE**

Prezentarea lucrărilor se va face în format electronic și pe suport hârtie, într-un unic ambalaj/tub și va cuprinde planșele de concurs - piese desenate, piese scrise, și deviz estimativ, potrivit cerințelor de la pct. 3.4 ale Regulamentului concursului.

Statuia se va realiza şi amplasa doar după obţinerea avizului Ministerului Culturii, respectiv a autorizației de construire.

**CRITERII DE EVALUARE**

**Criteriul de atribuire utilizat:** Cel mai bun raport calitate-preţ.

|  |  |  |
| --- | --- | --- |
| **Factori de evaluare** | **Pondere** | **Punctaj** |
| **I. Factorul artistic - cultural şi calitativ** | **60%** | **60 puncte** |
| 1. Calitatea artistică și valoarea culturală a ansamblului sculptural | 50% | 50 puncte |
| 2. Termen de realizare a obiectivului de investiție | 10% | 10 puncte |
| **II. Factorul preț.** | **40%** | **40 puncte** |
| **TOTAL** | **100%** | **100 puncte** |